Käynnissä oleva pokeripöytä.
**Nettipokeri** tai **verkkopokeri** on Internetissä pelattava pokeripeli.

Pokerin pelaamisen suosio kasvoi voimakkaasti 1990-luvulla. Kasvuun ovat vaikuttaneet suurten pokeriturnausten esittäminen televisiossa ympäri maailman, Internetissä toimivien pelihuoneiden voimakkaat markkinointipanostukset ja näiden seurauksena Internetissä pelattavan pokerin eli verkkopokerin suosion räjähtäminen 2000-luvulla.

Aiemmin pokeria pelattiin rahasta lähinnä kasinoiden pokerihuoneissa, joten ihmisten mahdollisuudet osallistua peleihin olivat nykyistä merkittävästi rajoitetumpia.

Useat Internet-pokerihuoneet voivat toimia yhteisessä verkossa siten, että eri pokerihuoneiden pelaajat kohtaavat samoissa pelipöydissä ja turnauksissa. Yksittäisten pokerihuoneiden sanotaan tällöin olevan verkon "skinejä". Verkkopokeriverkkoja ovat muiden muassa Entraction, Microgaming ja Ongame. Esimerkiksi Ahvenanmaalla toimivan PAF:n verkkopokeri järjestetään Ongamen verkossa. 

Maailman suurimpia pokerihuoneita ovat PokerStars, Full Tilt Poker, Party Poker ja Everest Poker.

Verkkopokerihuoneet järjestävät usein satelliittiturnauksia, joiden voittoina on isojen kasinoilla järjestettävien liveturnauksien turnausmaksuja (joskus korvataan myös matka- ja yöpymiskulut). Internetin satelliittiturnausten kautta on viime vuosina tullut useita suurturnausvoittajia, kuten esimerkiksi World Series of Pokerin pääturnauksen voittaneet Chris Moneymaker ja Greg Raymer. 

Monet nykypelaajista tulevatkin tunnetuksi jo verkkopelaajina, ja osa Internetin isojen panosten menestyneistä käteispelien pelaajista ei pelaa ollenkaan kasinoilla tai liveturnauksissa. Läpimurtonsa verkkopokerin pelaajina tehneitä, sittemmin televisioiduissa pokeriohjelmissa esiintyneitä ovat muun muassa yhdysvaltalainen Brian Townsend (pelaa nimimerkeillä *sbrugby* ja *aba20*) ja norjalainen Johnny Lodden (*bad\_ip*).

Suosituimpiin pokerivariantteihin kuuluvat Texas Hold’em, Omaha, Seven-Card Stud ja Razz.

Texas Hold’em on maailmanlaajuisesti tunnetuin pokerimuoto, joka on erityisen tunnettu World Series of Poker -turnauksen pääpelinä. Pelaajille jaetaan kaksi omaa korttia, ja he yhdistävät nämä viiteen yhteiseen korttiin muodostaakseen parhaan mahdollisen viiden kortin käden.

Omaha muistuttaa Texas Hold’emia, mutta siinä pelaajille jaetaan neljä omaa korttia. Pelaajien on muodostettava paras mahdollinen viiden kortin käsi käyttäen tasan kahta omista korteistaan ja kolmea yhteistä korttia.

Seven-Card Stud oli ennen Texas Hold’emin suosiota yleisin kasinoilla pelattu pokerimuoto. Tässä variantissa ei käytetä yhteisiä kortteja. Jokainen pelaaja saa seitsemän korttia, joista kolme on piilossa ja neljä näkyvissä, ja tavoitteena on muodostaa paras viiden kortin käsi.

Razz on pokerimuoto, jossa tavoitteena on muodostaa mahdollisimman heikko pokerikäsi. Razzissa pelaajille jaetaan seitsemän korttia kuten 7 Card Studissa ja tavoitteena on saada mahdollisimman heikko viiden kortin pokerikäsi.

Internetin ansiosta pokerin harrastajat ovat voineet verkottua löyhiksi yhteisöiksi, jotka kokoontuvat verkkofoorumeissa keskustelemaan harrastuksestaan ja jakamaan tietoa.

Tammikuussa 2010 sekä Veikkaus oy että RAY saivat luvan aloittaa verkkopelien pyörittämisen. RAY avasi verkkopokerisivuston 29. marraskuuta 2010. Vuodesta 2017 lähtien ne ovat osa yhtä yritystä nimeltään Veikkaus oy.

Lähteet
-------

1. ↑  Sirén, Juhani: Elämän valttikortit *City-lehti*.  9/2007. Viitattu 5.10.2010.
2. ↑  Top 10 Rooms by Player Volume PokerListings.com.  Arkistoitu 14.10.2007. Viitattu 18. syyskuuta 2007.
3. ↑  Henrik: Pokerin variantit *Bonusetu.com*. Viitattu 29.1.2024.
4. ↑  RAY sai luvan nettipokeriin *hs.fi*.  4.2.2010. Helsingin Sanomat, a Sanoma company. Viitattu 4.2.2010.
5. ↑  Helsingin Sanomat: RAY avasi kotimaisen nettipokerin